DA Den Europæiske Unions Tidende CE 78/726

(2004/C 78 E/0776)

SKRIFTLIG FORESPØRGSEL E-1815/03

af Gabriele Stauner (PPE-DE) til Kommissionen

(2. juni 2003)

Om: Michaele Schreyers oplysninger om tilfældene af svig hos Eurostat

Det Europæiske Kontor for Bekæmpelse af Svig (OLAF) indgav den 19. marts anmeldelse mod Planistat Europe SA til den parisiske statsadvokatur. Anklagen lyder på, at virksomheden angiveligt er indblandet i sager vedrørende svig og har medvirket i opbygningen af »sorte« kasser, som Eurostat-tjenestemænd derefter har kunnet råde over. Avisen »La Voix du Luxembourg« citerer i denne sammenhæng i sin udgave af 16. maj 2003 den parisiske statsadvokaturs talskvinde Maryvonne Caillibotte for at have udtalt: »I lyset af sagens elementer er det mere end sandsynligt, at der systematisk er blevet udstedt falske fakturaer mellem de to enheder, og de mulige lovovertrædelser er mandatsvig og tilsløring af mandatsvig«.

OLAF's anmeldelse støtter sig til Eurostats revisionsberetninger, som allerede i foråret 2000 befandt sig i Generaldirektoratet for Finanskontrol, som hører under Michaele Schreyers ansvar. Forretningsforholdet med Planistat blev på trods af dette ikke afbrudt. Der blev endda indgået yderligere kontrakter. Ifølge udtalelser fra Yves Franchet, Generaldirektøren for Eurostat, har Michaele Schreyer haft kendskab til disse revisionsberetninger. I ARD's Europa-Magazin af 17. maj 2003 udtaler Yves Franchet: »Michaele Schreyer har utrætteligt forsvaret Eurostat over for Europa-Parlamentet. Hun har haft kendskab til alle problemerne, vi har drøftet det hele. Ja også revisionsberetningerne. Hun har fået alt at vide i rette tid.«

Kan Kommissionen bekræfte denne udtalelse?

Er det Kommissionens opfattelse, at det var korrekt, at give Planistat nye kontrakter på trods af den viden, man havde om virksomheden?

I benægtende fald, kan Kommissionen da oplyse, hvorfor Michaele Schreyer ikke har indstillet udbetalinger til og nye kontrakter med Planistat?

Vil Kommissionen fremover straks forelægge den nævnte revisionsberetning for Budgetkontroludvalget?

Svar afgivet på Kommissionens vegne af Pedro Solbes Mira

(11. september 2003)

Disse spørgsmål blev drøftet på Budgetkontroludvalgets møde den 16. juni 2003. Kommissær Michaele Schreyer påpegede, at hun først havde modtaget revisionsberetningen om Datashops i maj 2003, og at hun aldrig havde talt med Yves Franchet om Eurostat. Yves Franchets udtalelser vedrørte oplysninger, som Kommissionen havde modtaget i forbindelse med dechargeproceduren for 2001. I det omtalte tv-interview sagde Yves Franchet også: »Der eksisterer ingen procedure for fremsendelse af revisionsberetninger til kommissærerne« (ordret gengivelse). Yves Franchet har skriftligt bekræftet, at han, da interviewet fandt sted, endnu ikke havde fremsendt Eurostats interne revisionsberetning om Datashops til nogen kommissærer. Yves Franchet har ligeledes bekræftet, at han aldrig har mødt kommissær Michaele Schreyer.

Tildelingen af nye kontrakter sker generelt efter bestemmelserne i den nye finansforordning (1), der trådte i kraft den 1. januar 2003. Det gælder også kontrakter med Planistat. Revisionsberetningen om Datashops indeholdt ingen anbefaling af, at virksomheden fremover bør udelukkes fra kontrakter.

Generalsekretariatet fik først kendskab til OLAF's resultater den 3. april 2003, idet OLAF's undersøgelser er underlagt de regler om fortrolighed, der er fastsat i fællesskabslovgivningen (2), og da der var tale om eksterne undersøgelser.

Den 9. juli 2003 besluttede Kommissionen på baggrund af de oplysninger, den havde fået kendskab til, at suspendere alle kontrakter med Planistat, indtil de igangværende undersøgelser er afsluttet. Eurostat har allerede indstillet udbetalingerne til Planistat i forbindelse med kontrakter vedrørende Datashops. Planistat dukkede den 23. juli 2003 op i Kommissionens forhåndsunderretningssystem. Samme dato bad Kommissionen sine anvisningsberettigede om at opsige alle kontrakter med Planistat.

Alle gældende kontrakter og det arbejde, virksomheden har udført, er ved at blive gennemgået nøje. Kommissionen har fortsat pligt til at foretage de relevante betalinger for det arbejde, der de facto er udført. Viser OLAF's og de franske retsinstansers undersøgelser, at finansforskrifterne er blevet overtrådt, vil Kommissionen straks træffe de nødvendige foranstaltninger. Det bør desuden bemærkes, at Kommissionen har indgivet anmeldelse mod X som led i den procedure, den parisiske statsadvokatur har indledt på baggrund af oplysningerne fra OLAF.

Som led i opfølgningen af dechargen for 2001 og efter anmodning fra Parlamentet forelagde Kommissionen den 16. maj 2003 Budgetkontroludvalgets sekretariat i henhold til rammeaftalen om fremsendelse af fortrolige dokumenter til Parlamentet seks interne revisionsberetninger, som Eurostats interne revisionstjeneste havde udarbejdet i perioden 1999-2002. Desuden fik Budgetkontroludvalgets sekretariat den 20. maj 2003 forelagt en sammenfattende rapport om opfølgningen af de interne revisionsberetninger.

Nogle af revisionsberetningerne indgår i OLAF's undersøgelser. En række af dem indgår desuden i de sagsmapper, OLAF har sendt til de luxembourgske retsinstanser og Den Franske Republiks statsadvokatur ved Tribunal de Grande Instance de Paris. Da undersøgelserne endnu ikke er afsluttet, ønsker Kommissionen hverken at foregribe sagens udfald eller at krænke de impliceredes rettigheder.

(1) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, EFT L 248 af 16.9.2002.

(2) EFT L 136 af 31.5.1999.